33-årige Martin Holstebro, 38-årige Bjarne Barslund og 44-årige Christian Busch har som mange andre fulgt sagen om forsvarsminister Carl Holsts (V) mulige embedsmisbrug i Region Syddanmark. Og de har gjort det med krummede tæer i støvlerne.

- Den vildeste omgang rygsvømning.

- Han trænger til at få sit jakkesæt og troværdighed strammet gevaldigt op.

- Ekstremt demotiverende for os medarbejdere.

Sådan lyder nogle af de pænere gloser, som de tre officerer hos Hærhjemmeværnsditrikt Fyn på Vibelundvej i Odense sender i retning af forsvarsministeren uden antydningen af et smil.

Egentligt er de fuldstændig ligeglad med, hvem der sidder på de fine kontorer i Forsvarsministeriet. Bare de snart får hænderne op af lommen og kommer i gang med de massive problemer i det danske forsvar, som vi beskriver i Fyens.dk søndag.

Otte ud af ti officerer har mistet tilliden til Forsvarets ledelse. Endnu flere mener, at det netop er i forhold til ledelse, at der bør gøres noget. Og alt imens viser Forsvarsministeriets egen undersøgelse, at enorme 4.300 medarbejdere forsøger at komme væk fra Forsvaret, mens 7.700 medarbejdere er usikre på, om de vil være i Forsvaret om to år.

- Det her er en markant tendens, som kun går den gale vej. Det er det, der bekymrer os. Det er det, der bekymrer vores kolleger. Og det er forhåbentligt også det, som optager en minister, siger Christian Busch, der har titel af major.

Samme besked kommer fra kaptajn Bjarne Barslund, der bor på en slægtsgård i Ålsbo ved Gelsted, efter at han er blevet skilt fra sine kone.

- Tidligere var det sådan, at Forsvaret kom og gav dig et klap på skulderen og stod klar med en gulerod i forhold til at komme videre. Den er helt væk nu. Og der bliver slet ikke kigget på de personlige og familiære omkostninger, siger Bjarne.